**Európska komisia spúšťa kampaň o fonde EÚ na podporu základných práv**

**Generálne riaditeľstvo Európskej komisie** **pre spravodlivosť a ochrany spotrebiteľov** dnes spúšťa [komunikačnú kampaň](http://europa.eu/cerv-programme) s cieľom posilniť dosah a vplyv svojho programu [**Občania, rovnosť, práva a hodnoty (CERV**](https://www.facebook.com/people/N%C3%A1rodn%C3%BD-kontaktn%C3%BD-bod-SK-CERV-2021-2027/61556576937005/)) v Slovenskej republike. Program CERV je historicky najväčším fondom EÚ pre občiansku spoločnosť zameraným na podporu a ochranu základných práv v EÚ. Podčiarkuje dôležitosť úlohy občianskej spoločnosti pri ochrane a presadzovaní hodnôt EÚ, ktorými sú dodržiavanie základných ľudských práv, právny štát a demokracia. Ako sa uvádza vo [výročnej správe Európskej komisie o uplatňovaní Charty základných práv EÚ za rok 2022](https://ec.europa.eu/commission/presscorner/detail/sk/ip_22_7521), organizácie občianskej spoločnosti v celej EÚ stoja pred rôznymi výzvami, ktoré obmedzujú ich schopnosť konať a presadzovať základné ľudské práva. Medzi ne patria:

* nepriaznivé legislatívne prostredie alebo reštriktívne uplatňovanie právnych predpisov;
* útoky na organizácie občianskej spoločnosti a subjekty, ktoré obhajujú ľudské práva, a ich obťažovanie, vrátane vytvárania negatívneho obrazu zameraného na delegitimizáciu a stigmatizáciu organizácií občianskej spoločnosti (offline aj online);
* sťažený prístup k rozhodovacím orgánom a k tvorbe právnych predpisov a politík; a
* prekážky v prístupe k finančným zdrojom a k zabezpečeniu udržateľnosti – ako sa uvádza v spomenutej správe: Prosperujúci priestor občianskej spoločnosti na presadzovanie základných práv v EÚ.

Program CERV poskytuje podporu organizáciám občianskej spoločnosti ako pomoc pri presadzovaní Charty základných práv EÚ (najmä posilnením občianskeho priestoru) a budovaní ich kapacít a odolnosti pri ochrane a presadzovaní hodnôt Únie. V členských štátoch EÚ bola vytvorená sieť národných kontaktných bodov (NKB), ktoré pomáhajú pri zavádzaní tohto programu. NKB ustanovené vládami jednotlivých štátov poskytujú podporu informovaním o programe EÚ a možnostiach, ktoré ponúka na financovanie návrhov projektov. Zainteresovaným stranám tiež pomáhajú pri podávaní žiadostí a pri hľadaní potenciálnych projektových partnerov. Na Slovensku pripadá 4,44 žiadosti na 100 000 obyvateľov, čím sa počtom žiadostí na obyvateľa zaraďuje na 6. miesto spomedzi štátov EÚ.

Výskumy ukazujú, že hodnoty, ktoré program CERV presadzuje, sú pre obyvateľov Slovenska dôležité: podľa rýchleho prieskumu [Eurobarometra 528 o občianstve a demokracii](https://europa.eu/eurobarometer/api/deliverable/download/file?deliverableId=89848) z decembra 2023 považuje 79 % Slovákov občiansku spoločnosť za kľúčovú pre demokraciu a spoločné hodnoty. Zo [štandardného Eurobarometra 101 z jari 2024](https://europa.eu/eurobarometer/surveys/detail/3216) vyplýva, že s demokraciou je spokojných len 46 % respondentov, no 73 % respondentov súhlasí s tým, že treba rešpektovať základné hodnoty EÚ.

Vo [Výročnej správe o uplatňovaní Charty základných práv EÚ za rok 2023](https://commission.europa.eu/aid-development-cooperation-fundamental-rights/your-rights-eu/eu-charter-fundamental-rights/application-charter/annual-reports-application-charter_sk), ktorá sa zameriava na účinnú právnu ochranu a na prístup k spravodlivosti, sa v súvislosti so Slovenskom spomínajú mnohé zaujímavé skutočnosti. Slovensko patrí medzi štáty, ktoré prijali nové opatrenia na ochranu obetí trestných činov. Poskytuje cielenú podporu obetiam počas trestného konania a osobitne zaviedlo mechanizmy, ktoré zabezpečia poskytnutie potrebnej právnej a psychologickej pomoci obetiam najmä zo zraniteľných skupín obyvateľstva. S cieľom zaručiť právnu ochranu sa Slovensko zameralo aj na zlepšenie dostupnosti tlmočníckych a prekladateľských služieb, čo zabezpečí prístup k spravodlivosti pre všetky osoby bez ohľadu na ich jazykové prostredie. Financuje opatrenia na urýchlenie digitalizácie súdnictva v rámci Mechanizmu na podporu obnovy a odolnosti, ktorý ho pripravuje na vstup do systému eCodex. Okrem toho sa na súdoch zriaďujú špeciálne miestnosti, ktoré pomôžu pri vypočúvaní detí a obzvlášť zraniteľných obetí. Vyvíja sa aj úsilie o posilnenie integrity a nezávislosti súdneho systému na Slovensku, pričom niekoľko projektov sa zameriava na posilnenie súdnictva ústretového k deťom prostredníctvom modelu Barnahus, ako aj na posilnenie začlenenia detí so zdravotným postihnutím.

Je nevyhnutné, aby verejnosť dostala viac informácií o programe CERV, ktorý podporuje Úniu práv a hodnôt, a ktorý sa snaží maximalizovať dosah financovania z EÚ tam, kde je najviac potrebný. Podľa [prieskumu v rámci štandardného Eurobarometra 101 z jari 2024](https://europa.eu/eurobarometer/surveys/detail/3216) by v Európskej únii 70 % respondentov chcelo vedieť viac o právach, ktoré ako občania EÚ majú („Áno, určite“ sa vyjadrilo 26 % a „Áno, do istej miery“ 44 %). Na Slovensku je to 77 % respondentov („Áno, určite“ sa vyjadrilo 26 % a „Áno, do istej miery“ 51 %). To je cieľom kampane, ktorá sa dnes začína. Príbehy príjemcov ilustrujú konkrétny dosah, ktorý môžu mať projekty financované z programu CERV, napríklad na boj a prevenciu rodovo podmienenému násilia a nerovnosti, ochranu práv detí a žien, podporu začlenenia osôb so zdravotným postihnutím a podporu integrácie komunít. Kampaň tiež zdôrazní úlohu NKB pri zavádzaní programu na miestnej úrovni.

Výzvy na predkladanie návrhov v rámci CERV sa pravidelne uverejňujú na [portáli Komisie pre Financovanie a verejné súťaže EÚ](https://ec.europa.eu/info/funding-tenders/opportunities/portal/screen/home). Ich cieľom je riešiť nerovnosti a diskrimináciu, pomôcť ľuďom lepšie pochopiť a využívať práva, ktoré ako občania EÚ majú, ako aj presadzovať a podporovať základné práva a hodnoty EÚ. Spoločné výzvy a cezhraničný rozmer programu CERV zdôrazňujú potrebu spoločného postupu na úrovni EÚ.

**Všeobecné informácie**

[Program CERV](https://ec.europa.eu/info/funding-tenders/opportunities/portal/screen/programmes/cerv) je otvorený pre miestne, regionálne, národné a nadnárodné subjekty. Môže ísť o mimovládne organizácie (MVO), vysoké školy, výskumné centrá, orgány verejnej správy, súkromné subjekty alebo ziskové organizácie. Program CERV podporuje iniciatívy, ktoré presadzujú práva, nediskrimináciu a rovnosť (so silným dôrazom na rodovú rovnosť), zapájajú občanov do demokratických procesov EÚ, riešia násilie (vrátane rodovo podmieneného násilia a násilia páchaného na deťoch) a presadzujú a propagujú hodnoty Európskej únie.

Hlavným poslaním programu CERV, ktorý bol spustený v roku 2021 a trvá do roku 2027, je prideľovanie finančných prostriedkov subjektom, ktoré sa zaviazali dodržiavať a presadzovať práva a zásady obsiahnuté v zmluvách Európskej únie, Charte základných práv Európskej únie a v medzinárodných dohovoroch o ľudských právach.

Od spustenia programu CERV v roku 2021 bolo na Slovensku rozdelených celkovo 7 444 144,27 EUR, čo predstavuje 2,88 % prostriedkov poskytnutých v rokoch 2021 – 2022. Celkovo bolo predložených 192 návrhov, pričom úspešnosť dosiahla 54 %. Medzi kľúčové tematické oblasti patrili prevencia rodovo podmieneného násilia a podpora základných práv EÚ. Ak vezmeme do úvahy [celú Európsku úniu](https://commission.europa.eu/strategy-and-policy/eu-budget/performance-and-reporting/programme-performance-statements/citizens-equality-rights-and-values-programme-performance_en#mff-2014-2020--rights-equality-and-citizenship), finančnú podporu získalo 3105 organizácií občianskej spoločnosti, do výmenných a vzájomných vzdelávacích podujatí sa zapojilo viac ako 85 000 osôb a približne 1,5 milióna ľudí sa zúčastnilo školení súvisiacich s programom CERV. Uvádzame niekoľko projektov a organizácií, ktorým už boli poskytnuté prostriedky:

* Iniciatívy v Nemecku týkajúce sa „Rovnosti medzi pohlaviami a základných práv“ a boja proti diskriminácii transrodových osôb.
* Šport vo Švédsku, využitý ako prostriedok na podporu rovnosti, ľudských práv a demokratických hodnôt.
* Medzinárodná sieť zriadená v Taliansku pre „Inkluzívnu a demokratickú Európu“.
* Podujatia organizované na Slovensku s cieľom posilniť zmysel pre „Spoločnú európsku budúcnosť a európsku jednotu“ s dôrazom na mier, solidaritu a toleranciu.
* Projekt „Na intersekcionalite záleží“ v Rakúsku zameraný na podporu rovnosti a na boj proti diskriminácii LGBTIQ žien a nebinárnych osôb.
* Model rodinnoprávnych centier Family Justice Center zavedený v Holandsku, ktorý poskytuje centrálnu platformu pre členov a partnerov.

Pripravujú sa projekty v Nemecku a Taliansku, ktoré sa zameriavajú na posilnenie postavenia osôb so zdravotným postihnutím a na využívanie umenia vo verejnom priestore na presadzovanie základných práv EÚ, pričom ďalšie iniciatívy sa chystajú v Španielsku a Dánsku.

Viac informácií o programe CERV a o podávaní žiadostí nájdete v rôznych dostupných zdrojoch. Možnosti financovania, informácie o postupe pri podávaní žiadostí, ako aj o projektoch podporovaných v rámci programu CERV sú k dispozícii na [portáli Financovanie a verejné súťaže EÚ](https://ec.europa.eu/info/funding-tenders/opportunities/portal/screen/programmes/cerv). Informácie o programe a pomoc pri podávaní žiadostí môžete získať aj v jednom z [národných kontaktných bodov programu CERV](https://commission.europa.eu/funding-tenders/find-funding/eu-funding-programmes/citizens-equality-rights-and-values-programme/citizens-equality-rights-and-values-programme-overview/cerv-national-contact-points_en?prefLang=sk). Na [webovej stránke programu CERV](https://commission.europa.eu/funding-tenders/find-funding/eu-funding-programmes/citizens-equality-rights-and-values-programme/citizens-equality-rights-and-values-programme_sk) nájdete [pracovný program CERV](https://commission.europa.eu/system/files/2022-12/c_2022_8588_1_en_annexe_acte_autonome_cp_part1_v2.pdf) a [indikatívny plán výziev](https://commission.europa.eu/system/files/2022-12/indicativeplanningcerv2023-24calls-final.pdf). Ak chcete dostávať pravidelné informácie o udalostiach súvisiacich s programom CERV, môžete sa prihlásiť na odber [informačného bulletinu Generálneho riaditeľstva pre spravodlivosť GR JUST](https://ec.europa.eu/newsroom/just/user-subscriptions/1148/create). V prípade otázok týkajúcich sa konkrétnych výziev sa obráťte na národný kontaktný bod programu CERV alebo napíšte na adresu [EC-CERV-CALLS@ec.europa.eu](mailto:EC-CERV-CALLS@ec.europa.eu) alebo [EACEA-CERV@ec.europa.eu](mailto:EACEA-CERV@ec.europa.eu), ako je uvedené v konkrétnej výzve.

**Ďalšie informácie:**

* [Webová stránka kampane programu CERV](http://europa.eu/cerv-programme)
* [Generálne riaditeľstvo Európskej komisie pre spravodlivosť a spotrebiteľov](https://commission.europa.eu/about-european-commission/departments-and-executive-agencies/justice-and-consumers/justice-and-consumers-funding-tenders/funding-programmes/citizens-equality-rights-and-values-programme_en)
* [Štatistiky programu CERV](https://commission.europa.eu/strategy-and-policy/eu-budget/performance-and-reporting/programme-performance-statements/citizens-equality-rights-and-values-programme-performance_en#:~:text=More%20information%20on%20the%20key%20performance%20indicators%201,carried%20out%20by%20CERV-funded%20projects.%20...%20%C3%89l%C3%A9ments%20suppl%C3%A9mentaires)
* [Výročné správy o uplatňovaní charty](https://commission.europa.eu/aid-development-cooperation-fundamental-rights/your-rights-eu/eu-charter-fundamental-rights/application-charter/annual-reports-application-charter_sk)